DECRETO 97/2006, do 8 de xuño, polo que se autoriza a subscrición dun acordo transaccional entre a Xunta de Galicia e o Concello de Vigo co fin de determinar o cumprimento das obrigas que se deducen do acordo de transferencia do Hospital Municipal Nicolás Peña.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 16/06/2006

O Concello de Vigo formula proposta de acordo transaccional que poña fin aos procedementos xudi-
ciais en curso en relación coas liquidacións practicadas pola comunidade autónoma e deducidas da transferencia do Hospital Municipal Nicolás Peña.
O carácter público de ambas as administracións e os obxectivos que comparten, unido á condición sempre incerta do resultado dun litixio sobre o que pesa ademais a posibilidade procesual dun dilatado pronunciamento definitivo, determina que a comunidade autónoma considere igualmente aconsellable, en beneficio do interese xeral, unha resolución do contencioso por vía transaccional, que se plasmaría a través da subscrición dun acordo desa natureza.
En virtude do indicado, ao abeiro do establecido no artigo 1809 do Código civil e conforme o disposto no artigo 22.1º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, por iniciativa do conselleiro de Economía e Facenda e da conselleira de Sanidade, e por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día oito de xuño de dous mil seis,
DISPOÑO:
Artigo 1º
Autorízase a subscrición dun acordo transaccional co Concello de Vigo coa finalidade e nos termos que se indican no anexo deste decreto.
Artigo 2º
Facúltase o conselleiro de Economía e Facenda e a conselleira de Sanidade, en nome da Xunta de Galicia, para subscribiren o acordo transaccional a que se refire o artigo anterior.
Disposición derradeira
O contido deste decreto producirá efectos desde o día seguinte ao da súa publicación.
Santiago de Compostela, oito de xuño de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza
ANEXO
1. Por medio deste acordo transaccional porase fin aos procesos contencioso-administrativos seguidos entre a Xunta de Galicia e o Concello de Vigo, derivados das liquidacións practicadas polo Sergas polo traspaso do Hospital Municipal Nicolás Peña, substanciados perante a Sala do Contencioso-Administrativo, Sección Terceira, do Tribunal Superior de Xustiza de Galicia, baixo o número de recursos
7009/2004, 7564/01 e 8714/01 acumulados e 7110/03.
Unha vez subscrito o acordo transaccional, as partes asinantes comunicaranlle o acordo á sala e solicitarán a finalización do procedemento, de conformidade co previsto no artigo 77.3º da Lei da xurisdición contencioso-administrativa.
Este acordo transaccional quedará sen efecto se a sala non admite a terminación do procedemento por estimar que o acordado é manifestamente contrario ao ordenamento xurídico ou lesivo do interese público ou de terceiros.
2. En virtude deste acordo transaccional, a Xunta de Galicia procederá á anulación das liquidacións practicadas polo Servizo Galego de Saúde ao Concello de Vigo por importe de 15.950.188,52 euros, en concepto de achega para a cobertura da carga asumida neta actualizada, a que se refire a alínea E) do Decreto 27/1994, do 4 de febreiro, polo que se acordou a transferencia do Hospital Municipal Nicolás Peña.
3. Acórdase a compensación de débedas recíprocas contidas na liquidación 1ª por importe de 1.449.362,44 euros.
A Xunta de Galicia percibirá do Concello de Vigo 9.185.695,13 euros, cantidade sobre a cal non se poderá practicar por parte deste último ningún tipo de retención ou compensación sen que medie acordo expreso entre ambas as dúas administracións. Este importe farase efectivo dentro do mes seguinte ao da súa sinatura.
O concello poderá optar pola transferencia directa das cantidades resultantes ou por que lle sexan deducidas das transferencias para realizar pola comunidade autónoma, en calquera concepto, dirixidas ao concello entenderase elixida esta última opción cando non se fixer uso da primeira delas no prazo previsto.
4. Tras a sinatura do presente acordo transaccional, as partes intervenientes consideran reciprocamente canceladas todas as accións de carácter económico exixibles e satisfeitas nos seus respectivos dereitos, así como extinguida a obriga do Concello de Vigo de garantir o financiamento actualizado da cifra correspondente á carga asumida neta no momento da transferencia do Hospital Municipal Nicolás Peña e, en consecuencia, renuncian expresamente a toda reclamación promovida na actualidade ou que no futuro se puidese promover, tanto na vía administrativa como na xurisdicional, relacionada cos dereitos e obrigas que se deduzan da alínea E) do Decreto 27/1994, do 4 de febreiro, polo que se acordou a transferencia do Hospital Municipal Nicolás Peña.
5. Con independencia das estipulacións anteriores, o acordo transaccional poderá incorporar as cláusulas que considere necesarias para o seu mellor desenvolvemento e que non contradigan os termos da autorización conferida neste decreto.